KIRJALLINEN KYSYMYS E-1538/01 esittäjä(t): Daniel Hannan (PPE-DE) komissiolle. Ajoneuvojen tuonti (Yhdistynyt kuningaskunta).



Virallinen lehti nro 350 E , 11/12/2001 s. 0182 - 0183



KIRJALLINEN KYSYMYS E-1538/01 esittäjä(t): Daniel Hannan (PPE-DE) komissiolle (22. toukokuuta 2001) Aihe: Ajoneuvojen tuonti (Yhdistynyt kuningaskunta) Onko komissio tehnyt tilastollista tutkimusta hinnoista, joita autonvalmistajat asettavat ajoneuvoille? Euroopan mantereella valmistettuja ja autontuojien sieltä ostamia ajoneuvoja ei voi tuoda Yhdistyneeseen kuningaskuntaan hinnoilla, jotka alittavat valtuutettujen jälleenmyyjien maksamat hinnat. Asia koskee erityisesti VW Passatin uutta mallia. Onko komissio tietoinen, onko laillista periä oikealta puolelta ohjattavista ajoneuvoista lisämaksu, jollainen ilmeisesti peritään asiakkailta hintojen nostamiseksi Yhdistyneessä kuningaskunnassa? Onko komissio sitä mieltä, että tällainen käytäntö jos sitä voidaan todeta sovellettavan rikkoo sisämarkkinoita koskevia määräyksiä? Mario Montin komission puolesta antama vastaus (18. heinäkuuta 2001) Komissiolla ei ole tilastotietoa ajoneuvovalmistajien harjoittamasta hintojen sopimisesta, johon sovelletaan alakohtaisen ryhmäpoikkeuksen (komission asetus (EY) N:o 1475/95, annettu 28 päivänä kesäkuuta 1995, perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin(1)) 6 artiklan 1 kohdan säännöstä. Jos kyseisessä asetuksessa tarkoitetun sopimuksen olemassaolo todetaan, on kyseessä EY:n perustamissopimuksen 81 artiklan (ent. 85 artiklan) rikkominen. Komissio kuitenkin julkaisee kaksi kertaa vuodessa tutkimuksen uusien autojen hinnoista Euroopan unionissa(2). Tutkimuksen julkaisemisella pyritään lisäämään hintojen avoimuutta, minkä puolestaan toivotaan kannustavan kansalaisia ostamaan ajoneuvonsa sieltä, missä hinnat ovat alhaisimmat. Lisäksi tutkimuksen toivotaan helpottavan kansallisten viranomaisten harjoittamaa hintojen valvontaa. Komissiolle ei ole toimitettu todisteita siitä, että VW olisi pyrkinyt määräämään hinnat ja siten varmistamaan, ettei Manner-Euroopasta ostettuja ajoneuvoja voida tuoda Yhdistyneeseen kuningaskuntaan maassa toimivien valtuutettujen jällenmyyjien hintoja alhaisemmilla hinnoilla. Komissio määräsi äskettäin VW:lle 30,96 miljoonan euron sakon kilpailua rajoittavista hinnoittelukäytännöistä, joita se harjoitti Saksassa VW Passatin osalta(3). Yhdistynyttä kuningaskuntaa tutkittu käytäntö koski vain siltä osin, että hinnat on määritelty kaikkien ostajien osalta asuinmaasta riippumatta. Asia ei koskenut kysyjän tarkoittamia käytäntöjä. Parlamentin jäsen kysyy lisäksi, onko laillista periä oikealta puolelta ohjattavista ajoneuvoista lisämaksua. Perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin 12 päivänä joulukuuta 1984 annettua komission asetusta (ETY) N:o 123/85 koskevan 18 päivänä tammikuuta 1985 annetun komission tiedonannon(4) mukaan valmistaja voi periä asiallisesti perusteltavissa olevan lisämaksun silloin kun jälleenmyyjälle toimitettu auto on tekniseltä erittelyltään erilainen kuin malli, joka tälle yleensä sopimuksen mukaan toimitetaan. Kun tämä lisämaksu koskee Yhdistyneen kuningaskunnan oikeanpuoleiseen ohjaukseen liittyvien erittelyjen ja paikallisten erittelyjen välistä eroa, tunnetaan se yleisesti oikeanpuoleisen ohjauksen lisämaksuna. Oikeanpuoleisen ohjauksen lisämaksulla katetaan yleensä oikeanpuoleisella ohjauksella varustettujen ajoneuvojen suuremmat tuotantokustannukset. Vasemmanpuoleisella ohjauksella varustettujen ajoneuvojen yksikkökohtaiset tuotantokustannukset ovat yleensä alhaisemmat kuin vastaavien oikeanpuoleisella ohjauksella varustettujen ajoneuvojen tuotantokustannukset, sillä niiden tuotantomäärät ovat suuremmat, jolloin saavutetaan suurtuotannon etuja. On selvää, että lisäkustannukset tulisi kohdistaa kyseisen mallin oikeanpuoleisella ohjauksella varustettujen ajoneuvojen koko tuotannolle, eikä ainoastaan vasemmanpuoleisen liikenteen maissa myytävien oikeanpuoleisella ohjauksella varustettujen autojen tuotannolle. Komissio on todennut, että tietyt ajoneuvovalmistajat ovat äskettäin korottaneet oikeanpuoleisen ohjauksen lisämaksua ja se tutkii, onko uusi maksu objektiivisesti oikeutettu. (1) EYVL L 145, 29.6.1995. (2) http://europa.eu.int/comm/competition/car_sector/price_diffs/. (3) Katso IP/01/760, 30.5.2001. (4) EYVL L 15, 18.1.1985, sellaisena kuin se on korvattuna komission asetuksella (EY) N:o 1475/95.